Regeringens 2025-plan barsler med en lang række stramninger på udlændingeområdet.

Blandt andet vil udlændinge-, integrations- og boligminister Inger Støjberg (V) skærpe straffen betydeligt for tiggeri. Det fremgår af 2025-delplanen for udlændingeområdet.

Får regeringen sin vilje, vil tiggere fremover blive smidt i fængsel ubetinget i 14 dage, første gang de overtræder lovgivningen.

'Regeringen foreslår derfor at afskaffe kravet om forudgående advarsel fra politiet, og at straffen for tiggeri gennemgående fordobles og gøres ubetinget, hvilket betyder, at udgangspunktet vil blive 14 dages ubetinget fængsel i førstegangstilfælde', skriver regeringen i planen.

Herudover vil Støjberg kriminalisere, at tilrejsende personer kan slå lejr på offentlig gade eller plads.

LIVE

Bombe: Løkke vil betale boligejere tilbage for forkerte vurderinger

OVERBLIK: Se alle reaktionerne på Løkkes 2025-plan

'Henover sommeren har vi set, at tilrejsende udlændinge har slået lejr rundt omkring på gader og stræder, hvilket har skabt utryghed. Det er afgørende for regeringen, at borgerne kan færdes trygt i det offentlige rum. Ophold i lejre på veje og i andre offentlige områder skal derfor kriminaliseres, og regeringen foreslår endvidere, at der skal kunne meddeles zoneforbud ved gentagne overtrædelser', hedder det i planen.

Vend om ved grænsen

For tilrejsende asylansøgere er der heller ingen kære mor.

Regeringen vil således indføre en såkaldt nødbremse, så asylansøgere kan sendes tilbage allerede ved grænsen og inden registrering for at undgå situationer som i september 2015, hvor asylansøgere gik på de danske motorveje.

'Regeringen vil – på linje med Norge – indføre en lovhjemmel, så vi kan afvise asylansøgere på grænsen og sende dem tilbage, hvis vi får en situation, som ligner den, vi oplevede i september 2015', skriver regeringen i udspillet.

Magtanvendelse over for børn

På børneasylcentrene vil de ansattes muligheder for at anvende magt blive ligestillet med de regler, der er for personale, der arbejder med anbragte børn og unge. Reglerne vil dermed, hvis de bliver gennemført, komme til at svare til det, der er ved at blive indført på det socialretlige område (lov om voksenansvar over foranbragte børn og unge), skriver regeringen.